NARIADENIE KOMISIE (ES) č. 524/2008
z 11. júna 2008,
ktorým sa mení a dopĺňa nariadenie (ES) č. 1623/2000 stanovujúce podrobné pravidlá uplatňovania nariadenia Rady (ES) č. 1493/1999, pokiaľ ide o lehotu používania vínneho destilátu zaradeného do verejnej súťaže na účely nových priemyselných využití
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), najmä na jeho článok 33,
keďže:
(1)
V nariadení Komisie (ES) č.1623/2000 z 25. júla 2000 stanovujúcom podrobné pravidlá uplatňovania nariadenia (ES) č. 1493/1999 o spoločnej organizácii trhu s vínom sa vzhľadom na trhový mechanizmus (2) stanovujú okrem iného podrobné pravidlá odstraňovania zásob liehu získaného z destilácie podľa článkov 27, 28 a 30 nariadenia (ES) č. 1493/1999, ktorý je v držbe intervenčných agentúr.
(2)
V súlade s článkom 80 nariadenia (ES) č. 1623/2000 sa pristupuje k verejnej súťaži týkajúcej sa vínneho destilátu na účely nových priemyselných využití s cieľom znížiť zásoby vínneho destilátu v Spoločenstve, umožniť realizáciu priemyselných projektov malého rozsahu v rámci Spoločenstva alebo umožniť spracovanie produktu na tovar určený na vývoz na priemyselné účely.
(3)
Vzhľadom na značné množstvá liehu predaného v roku 2006 na účely nových priemyselných využití sa lehota dvoch rokov stanovená na použitie liehu uchádzačmi verejnej súťaže v článku 85 ods. 5 nariadenia (ES) č. 1623/2000 javí ako príliš krátka a treba ju predĺžiť o jeden rok.
(4)
Nariadenie (ES) č. 1623/2000 by sa malo zodpovedajúcim spôsobom zmeniť a doplniť.
(5)
Opatrenia ustanovené v tomto nariadení sú v súlade so stanoviskom riadiaceho výboru pre víno,
PRIJALA TOTO NARIADENIE:
Článok 1
V článku 85 nariadenia (ES) č. 1623/2000 sa odsek 5 nahrádza takto:
„5. Lieh zaradený do verejnej súťaže musí byť úplne použitý do troch rokov odo dňa prvého vyskladnenia.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. júna 2008